b'\n_START_ARTICLE_\nKarabisianoi\n_START_PARAGRAPH_\nEls Karabisianoi (en grec: \xce\x9a\xce\xb1\xcf\x81\xce\xb1\xce\xb2\xce\xb9\xcf\x83\xce\xb9\xce\xac\xce\xbd\xce\xbf\xce\xb9), eren les forces principals de la marina bizantina des de mitjans del segle VII fins a principis del segle VIII. El nom prov\xc3\xa9 del grec karabos o karabis (\xce\xba\xce\xac\xcf\x81\xce\xb1\xce\xb2\xce\xbf\xcf\x82, \xce\xba\xce\xb1\xcf\x81\xce\xb1\xce\xb2\xce\xaf\xcf\x82), que vol dir "vaixell", i literalment vol dir "persones dels vaixells; mariners". Els Karabisianoi eren els primers establiments navals permanents establerts per l\'Imperi Rom\xc3\xa0 d\'Orient per fer front a l\'expansi\xc3\xb3 de l\'Islam al mar. Van ser desmobilitzats i substitu\xc3\xafts per un seguit de tema mar\xc3\xadtims en algun punt entre el 718 i el 730.\n_START_SECTION_\nHist\xc3\xb2ria i paper\n_START_PARAGRAPH_\nEls Karabisianoi van ser establerts en algun moment durant la segona meitat del segle VII en resposta a les conquestes musulmanes. Diversos acad\xc3\xa8mics han suggerit que podrien haver estat una evoluci\xc3\xb3 del qu\xc3\xa8 quedava de l\'antiga quaestura exercitus o de l\'ex\xc3\xa8rcit de camp rom\xc3\xa0 tard\xc3\xa0 d\'Il\xc2\xb7l\xc3\xadria, per\xc3\xb2 aquests suggeriments s\xc3\xb3n meres hip\xc3\xb2tesis. La data de l\'establiment de la flota tampoc est\xc3\xa0 clara; alguns acad\xc3\xa8mics proposen que va ser establerta durant les d\xc3\xa8cades del 650 o el 660 per l\'emperador Constant II (r. 641\xe2\x80\x93668), despr\xc3\xa9s de la important derrota naval succe\xc3\xafda durant la batalla de Finike el 655, mentre que d\'altres opinen que es van crear despr\xc3\xa9s del Primer Setge de Constantinoble de 672\xe2\x80\x93678, on els \xc3\xa0rabs van avan\xc3\xa7ar pel mar sense cap oposici\xc3\xb3 aparent. La primera refer\xc3\xa8ncia hist\xc3\xb2rica dels Karabisianoi es troba en el marc del setge de Tessal\xc3\xb2nica pels eslaus al voltant del 680 i, posteriorment, en una carta de l\'emperador Justini\xc3\xa0 II (r. 685\xe2\x80\x93695) al Papa Con\xc3\xb3 el 687._NEWLINE_En termes generals, es considera que els Karabisianoi van ser la primera for\xc3\xa7a naval mantinguda permanentment de l\'Imperi Rom\xc3\xa0 d\'Orient. Abans d\'aquest punt, el Mediterrani estava considerat com un "llac rom\xc3\xa0", limitat nom\xc3\xa9s a un n\xc3\xbamero relativament petit de vaixells de guerra estacionats als ports principals i a les fronteres fluvials de l\'Imperi per realitzar tasques de patrulla i transport. Les flotes m\xc3\xa9s grans de l\'Imperi Rom\xc3\xa0 d\'Orient es constru\xc3\xafen nom\xc3\xa9s per realitzar expedicions espec\xc3\xadfiques. Els Karabisianoi van ser formats principalment seguint el mateix patr\xc3\xb3 de la Tema de l\'ex\xc3\xa8rcit terrestre: eren una for\xc3\xa7a militar independent anomenada a partir dels seus soldats, i liderada per un strat\xc4\x93gos (strat\xc4\x93gos t\xc5\x8dn karab\xc5\x8dn/t\xc5\x8dn pl\xc5\x8dimat\xc5\x8dn). Tot i que sovint se\'ls esmenta com la "Tema dels carabisianoi", aquesta designaci\xc3\xb3 \xc3\xa9s err\xc3\xb2nia, ja que els Karabisianoi es van mantenir purament com un comandament militar i no sembla que constitu\xc3\xafssin cap tipus de divisi\xc3\xb3 territorial, com \xc3\xa9s el cas dels temes terrestres. La base de l\'strat\xc4\x93gos\' no la coneixem, havent-se proposat llocs tant llunyans com Rodes, Keos o Samos. Els  Karabisianoi tamb\xc3\xa9 han estat interpretats com una flota provincial, designada per defensar la costa sud de l\'\xc3\x80sia menor entre Milet i Sel\xc3\xa8ucia, a la Cil\xc3\xadcia, les illes de l\'Egeu i les possessions imperials de la Gr\xc3\xa8cia meridional, a m\xc3\xa9s de servir conjuntament amb la flota imperial central a Constantinoble, o un comandament encarregat virtualment de tota la for\xc3\xa7a efectiva de la flota romana, tant en les seves capacitats defensives com ofensives, des la Mar Negra fins a l\'Exarcat d\'\xc3\x80frica._NEWLINE_Els Karabisianoi van ser refor\xc3\xa7ats per l\'emperador Justini\xc3\xa0 II, el qual va destinar milers de marda\xc3\xaftes perqu\xc3\xa8 servissin com a remers i mariners a les costes meridionals de l\'\xc3\x80sia menor. Justini\xc3\xa0 tamb\xc3\xa9 va crear un tema separat i una flota per la Gr\xc3\xa8cia meridional, anomenada "Hel\xc2\xb7lade". Els Karabisianoi van realitzar un paper protagonista en l\'expedici\xc3\xb3 fallida de la recuperaci\xc3\xb3 de Cartago el 697\xe2\x80\x93698, i van liderar la revolta que va instal\xc2\xb7lar l\'almirall Apsimar (Tiberi III) al tron. La darrera menci\xc3\xb3 de l\'strat\xc4\x93gos dels Karabisianoi es troba el 710/711, i no \xc3\xa9s fins al 732 que el seu successor, l\'strat\xc4\x93gos del Tema dels Cibirreotes, apar\xc3\xa8ix en una font. Aix\xc3\xb2 ha provocat que hi hagi dues corrents de pensament sobre la data i ra\xc3\xb3 de la desmobilitzaci\xc3\xb3 dels Karabisianoi. D\'una banda, hi ha els qui pensen que va ser despr\xc3\xa9s del segon setge \xc3\xa0rab de Constantinoble (717\xe2\x80\x93718), al voltant del 719, tant com per la seva pobre actuaci\xc3\xb3 els anys previs o perqu\xc3\xa8 havien participat en una revolta contra l\'emperador Lle\xc3\xb3 III l\'Is\xc3\xa0uric (r. 717\xe2\x80\x93741), mentre que d\'altres defensen que aix\xc3\xb2 es va produir al voltant del 727, despr\xc3\xa9s d\'un nou intent fracassat de revoltar-se contra l\'emperador Lle\xc3\xb3 III. _NEWLINE_Els Karabisianoi van ser substitu\xc3\xafts, principalment, pel recentment creat Tema dels Cibirreotes, el primer tema naval (thema nautikon), el qual es trobava formalment subordinat al comandament d\'un droungarios i cobria la costa meridional de l\'\xc3\x80sia menor. En altres prov\xc3\xadncies costaneres, diverses flotes m\xc3\xa9s petites i esquadrons comandats per droungarioi i altres oficials estaven encomanats amb la defensa local.'